钦定古今图书集成/明伦汇编/官常典/第604卷 > 张守中
## 钦定古今图书集成/明伦汇编/官常典/第604卷 > 张守中

按《扬州府志》：“守中，高邮人。嘉靖壬戌进士，授工部主
事。奉命造重城，再修京庾，督工永陵，赐金币。改虞衡
司郎中，分署遵化铁冶。垦治田数百亩，教以桔槔，岁
得数百斛，以给冶人。又城白冶以防边。上嘉奖之。升
浙江按察司副使，饬兵温、台。时海上戍卒，数月不得
粮，众汹汹。守中至，尽给之。岛彝矿贼不时窃发，守中”
计擒其魁，巡按御史以不即上功劾之。调官贵阳。丹
平、苗彝叛，守中率诸路兵张左右翼攻之，斩获无算，
巢穴荡平。督府上功第一。代督者为谗所构，中以他
事当再调。守中曰：“吾已投荒万里，尤不理人口耶？”遂
投劾归，咸为扼腕。上嘉丹平功，赐金币于家。屡荐不
起。